KIRJALLINEN KYSYMYS E-0010/02

esittäjä(t): Erik Meijer (GUE/NGL) komissiolle

(17. tammikuuta 2002)

Aihe: Alueellisten toimielinten mahdollisuus valvoa yhteisön tukisääntöjen kunnioittamista ja syyskuussa puuttuneet tiedot Frieslandista

1. Muistaako komissio 3. syyskuuta 2001 antamansa vastauksen kysymykseeni E-1473/01(1), jonka aihe oli EU-lainsäädännön noudattaminen ja EU-tukia koskevien tietojen salaaminen kansallisten, alueellisten ja paikallisten salaamismääräysten seurauksena? Vastaus alkoi tiedolla että komissio ei tässä vaiheessa käytettävissään olevien tietojen perusteella pystynyt antamaan yksityiskohtaista lausuntoa Alankomaiden Frieslandin läänissä annetusta salaamismääräystä koskevasta esimerkistä, ja jossa komissio tyytyy yleiseen kannanottoon tuen myöntämisen periaatteesta ja mahdollisuudesta keskeyttää tukisopimus.

2. Onko komissio tällä välin, kolme kuukautta vastauksensa jälkeen, voinut hankkia tiedot, joita tarvitaan Frieslandin päätöksen ja EU-lainsäädännön mahdollisen ristiriitaisuuden arvioimiseksi?

3. Mikäli komissio vastaa myöntävästi kysymykseen 2, voiko se vastata minulle vielä kysymyksessä E-1473/01 esittämiini kuuteen kysymykseen nyt saadun riittävän tiedon perusteella?

4. Jos komissio vastaa kieltävästi kysymykseen 2, kuinka kauan sillä kestää tarpeellisen tiedon saanti, niin että se voi vastata muihin kysymyksiini?

5. Pitääkö komissio mahdollisena, ettei se käytössään olevin keinoin, eli ilman että alueelliset tai eurooppalaiset poliitikot kysymättä tiedottavat, olisi koskaan tiennyt jos, ja missä määrin, Frieslandissa tai muulla noudatetaan tai on noudatettu lainsäädäntöä, joka on ristiriidassa sen oletetun tiedotusvelvoitteen kanssa, joka sitoo EU-tukien saajia?

6. Mikäli vastaus kysymykseen 5 on myöntävä, miten sitten voidaan noudattaa aiemmassa vastauksessa esitettyjä tuen myöntämisen periaatteita koskevia perusteluja, ottaen huomioon, että komissio ei voi käytännössä riittävästi valvoa, kiertävätkö kyseiset viranomaiset komission antamia määräyksiä?

7. Voiko komissio vahvistaa tai kiistää sen, että kiistanalaisten menettelytapojen jouduttua yleisön tietoon, Frieslandin läänin hallinto on suhtautunut salassapitokysymykseen eri tavoin kuin vuosina 19972000? Miten komissio suhtautuu asioiden saamaan käänteeseen?

(1) EYVL C 81 E, 4.4.2002, s. 28.

Mario Montin komission puolesta antama vastaus

(1. maaliskuuta 2002)

1. ja 2. Komissio muistaa arvoisan parlamentin jäsenen esittämän kysymyksen E-1473/01(1) ja toteaa, että se on tehnyt tarvittavat tarkistukset Euroopan sosiaalirahaston varojen käytöstä. Asiasta vastaava yksikkö ei ole löytänyt todisteita siitä, että tämän investoinnin yhteydessä olisi rikottu sääntöjä.

3. (aiemman kysymyksen kohdat 1. ja 2.) Komissio tietää, että kysymykset liittyvät SCI-Systemsille myönnettyyn valtiontukeen. Komissio on arvioinut useita rahoitustoimia ja käynnistänyt perustamissopimuksen 88 artiklan 2 kohdan mukaisen menettelyn 6. helmikuuta 1999 tekemällään päätöksellä(2). Komissio teki 13. helmikuuta 2001 lopullisen päätöksen, joka on julkaistu Euroopan yhteisöjen virallisessa lehdessä(3). Komission tutkimukset käynnistettiin, kun ulkopuolinen taho väitti, että valtiontukea annetaan useissa eri muodoissa enemmän kuin hyväksyttyjen järjestelmien puitteissa voitaisiin sallia. Sen seurauksena komissio pyysi Alankomaiden viranomaisilta tietoja tukitoimista. Alankomaiden viranomaiset olivat alun perin sitä mieltä, että eräät toimet eivät olleet EY:n perustamissopimuksen 87 artiklan 1 kohdassa tarkoitettua valtiontukea. Viranomaiset toimittivat yksityiskohtaisia tietoja vastauksena komission esittämiin tarkkoihin kysymyksiin. Komissio on myös tietoinen siitä, että sanomalehtiartikkeleissa on kommentoitu erään paikallispoliitikon osuutta asiaan.

(aiemman kysymyksen kohdat 3. ja 4.) On vaikea vastata kysymykseen siitä, onko komissio tietoinen muista tapauksista, joissa jäsenvaltioiden paikallis-, alue- tai keskusviranomaiset hyödyntävät luottamuksellisuutta koskevia säännöksiä suojellakseen itseään yhteisön rahoitustuen väärinkäyttöä tai yhteisön lainsäädännön rikkomista koskevilta tutkimuksilta. Tällaisia tietoja ei kerätä järjestelmällisesti. Komissio haluaisi tässä yhteydessä korostaa EY:n perustamissopimuksen 10 artiklaa, joka koskee jäsenvaltioiden yhteistyötä.

(aiemman kysymyksen kohdat 5. ja 6.) Tämän tapauksen tosiseikkojen perusteella komissio ei näe syytä muuttaa toimintalinjaansa valtiontuen valvonnan suhteen. Tässä nimenomaisessa tapauksessa komissio on varma, että sen tekemä päätös perustuu kaikkiin tapauksen kannalta merkityksellisiin tietoihin. Yleisesti ottaen komissio olettaa, että sen valvontakeinot ja toimivalta pyytää tietoja riittävät estämään väärien päätösten tekemisen tiedonpuutteen takia. Komissio korostaa, että esimerkiksi menettelyä koskevan asetuksen(4) säännösten mukaisesti komissio voi vaatia päätöksellä tiettyjä tietoja annettavaksi. Käsiteltävänä olevassa tapauksessa Alankomaiden viranomaiset toimittivat tiedot ilman tällaista tietojen antamista koskevaa välipäätöstä.

4. Ei vastausta katso kohta 2.

5. ja 6. Kyllä. Velvollisuus ilmoittaa komissiolle perustuu EY:n perustamissopimuksen 88 artiklan 3 kohtaan. Neuvosto on hyväksynyt menettelysäännöt sekä ilmoitetusta että ilmoittamattomasta tuesta, mutta on toki mahdollista, että toisinaan yksittäistä tukea tai tukijärjestelmää sovelletaan komission siitä tietämättä. Tuensaajien kilpailijat ja yksityishenkilöt ovat kuitenkin yhä aktiivisempia ilmoittamaan komissiolle mahdollisista tuista, joista ei ole annettu asianmukaisesti tietoa komissiolle.

7. Komissiolla ei ole riittävästi tietoja Frieslandin läänin sisäisistä menettelyistä eikä se siksi voi vastata arvoisan parlamentin jäsenen kysymykseen. Lisäksi valtiontukea koskevat menettelyt liittyvät komission ja jäsenvaltion välisiin suhteisiin. Jäsenvaltiolla on toimivalta päättää, mikä viranomainen kyseisessä jäsenvaltiossa on vastuussa asiasta.

(1) EYVL C 81 E, 4.4.2002, s. 28.

(2) EYVL C 144, 22.5.1999.

(3) EYVL L 186, 7.7.2001.

(4) Neuvoston asetus (EY) N:o 659/1999, annettu 22. maaliskuuta 1999, Euroopan yhteisön perustamissopimuksen 93 artiklan soveltamista koskevista yksityiskohtaisista säännöistä, EYVL L 83, 27.3.1999, 10 artiklan 3 kohta.